**Măgarul Senator**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un măgar, nepus la droașcă,

Și cu scârbă pentru-ogor,

Și-a propus așa deodată...

Să devină senator!

Toate bune și frumoase,

Carte multă nu avea...

Animalele sunt proaste,

Judecă în mintea sa.

Să-mi depun candidatura,

În colegiu de găini...

Ce cocoș m-ar da de-a dura?

Chiar de carte dacă-s plini!

Zis, făcut apoi și iată...

E măgarul senator,

Cu emfază reprezintă,

Tagma cotcodacelor!

Nu mai vrea să doarmă-n iesle,

A cerut s-aibă divan,

Și cazare de cinci stele...

În cel mai de soi saivan!

Și nici fânul nu-i mai place,

Vrea doar muguri de trifoi,

Lapte de la dobitoace...

Vaci sau capre, chiar și oi!

Legi nu face, că nu știe,

Însă s-a-ntovărășit,

Cu o vulpe făr’ de glie...

Bună la găinărit!

Sub a lui obăduire,

Dispar găinile în ”ceață”,

Iar câinii din comenduire...

Ouăle lor le vând în piață!

Uite-așa azi, la fel și mâine,

În fermă totu-i bulversat,

Pentru găini nu mai e pâine...

Măgarului, nu i-a păsat!

Găinile se revoltară,

Și pe măgar l-au revocat,

Prin referendumul pe fermă...

Și-acuma zace nemâncat!

E cercetat pentru minciună,

Hoție, și-alte fel de fel...

Aviz, spre specia umană,

Acelora ce fac ca el!